રાજ્યમાં આગામી વિધાનસભાની ચૂંટણીને જોતાં રાજકીય વાતાવરણ ગરમાયું છે. પાટીદાર નેતા હાર્દિક પટેલની કથિત સીડીઓ બહાર આવતાં વધુ ચકચાર જાગી છે. હાર્દિક પટેલે આ સીડી મામલે ભાજપ પર દોષ નાંખ્યો છે, તો ભાજપનું કહેવું છે કે આ સમગ્ર મામલા સાથે તેમને કોઇ લેવા-દેવા નથી. હાર્દિકની આ કથિત સીડીઓ જ્યારે બહાર આવી ત્યારે કેટલાક પાટીદારો અને કોંગ્રેસ નેતાઓએ તેનો પક્ષ લીધો હતો, જેમાંના એક હતા શક્તિસિંહ ગોહિલ. શક્તિસિંહ ગોહિલે આ મામલે વિવાદિત નિવેદન આપતા કહ્યું હતું કે, જે રીતે હાર્દિક પાટીદારોમાં એક લહેર ઉત્પન્ન કરવામાં સફળ રહ્યો છે, એને જોતાં કહી શકાય કે એનામાં સરદાર પટેલના ડીએનએ છે. શક્તિસિંહ ગોહિલના આ નિવેદન બાદ ભારે હોબાળો થયો હતો, ઘણાંએ આને સરદાર પટેલનું અપમાન પણ ગણાવ્યું હતું.